Cirkus Arena tvinges til at tage sine plakater ned i forbindelse med dronningens besøg i Varde. Kommunen må være i febervildelse, mener direktøren.

I forbindelse med det kongelige sommertogt gæster Dronning Margrethe Varde, og det får nu konsekvenser for byens cirkus.

Fredag formiddag skal dronningen nemlig køre i karet igennem byen, og derfor skal den være flot og indbydende.

Det betyder, at Cirkus Arena, hvis forestillinger starter dagen efter dronningens besøg, er blevet påbudt at tage sine plakater ned.

Stærkt utilfreds cirkusdirektør

I første omgang lød påbuddet, at Varde by skulle ryddes fuldstændig for plakater. Det er efterfølgende blevet justeret, så det kun er på karetens rute. Det falder dog stadig ikke i god jord hos direktør og ejer af Cirkus Arena, Benny Berdino.

Det må være en febervildelse fra kommunen Benny Berdino

- Vi lever af at sælge cirkusbilletter, siger han til TV SYD og fortsætter:

- Det må være en febervildelse fra kommunen, det her. Dronningen har selv givet mig ridderkorset, og nu tror de, at hun ikke kan lide at se cirkusplakater. Det hænger ikke sammen.

Flere hensyn

Hos kommunen er de af en anden opfattelse. Formanden for kommunens plan- og miljøudvalg, Preben Friis-Hauge (V), mener, at det er en nødvendig foranstaltning i forbindelse med dronningens besøg, da der er flere hensyn at tage.

- Garderhusarernes heste er ikke glade for plakater og andet løst, der hænger. Samtidig ville jeg også være ked af, hvis jeg sammen med min familie havde taget opstilling ved ruten og ikke kunne komme til at tage billeder på grund af plakaterne, siger han.

Ifølge Preben Friis-Hauge tager kommunen bare hensyn til arrangementet. Og han synes ikke, at plakaterne passer ind i det trimmede gadebillede, der gerne skal præsenteres for dronningen.

Han understreger dog samtidig, at plakaterne har fået lov at blive hængende i resten af byen.

- Og vi glæder os til, at der kommer fuldt hus til Cirkus Arenas forestilling på søndag, siger Preben Friis-Hauge.